P6_TA(2006)0360

Medier og udvikling

Europa-Parlamentets beslutning om medierne og udviklingen (2006/2080(INI))

Europa-Parlamentet,

- der henviser til millenniumudviklingsmålene (MDG), vedtaget den 8. september 2000 på FN's millenniumtopmøde i New York,

- der henviser til konventionen om afskaffelse af alle former for diskrimination mod kvinder (CEDAW), vedtaget af FN's generalforsamling den 18. december 1979,

- der henviser til Johannesburg-erklæringen om bæredygtig udvikling, vedtaget den 4. september 2002 på verdenstopmødet om bæredygtig udvikling,

- der henviser til beslutningen om resultaterne af De Forenede Nationers ekstraordinære samling den 5.- 9. juni 2000 om "Kvinder 2000: Ligestilling, udvikling og fred i det 21. århundrede" [1], vedtaget af Den Blandede Parlamentariske Forsamling AVS-EU den 12. oktober 2000 i Bruxelles,

- der henviser til beslutningen om handicappede og ældre menneskers rettigheder i AVS-staterne, vedtaget af Den Blandede Parlamentariske Forsamling AVS-EU den 1. november 2001 i Bruxelles [2],

- der henviser til artikel 19 i verdenserklæringen om menneskerettigheder fra 1948, artikel 10 i den europæiske konvention til beskyttelse af menneskerettigheder og grundlæggende frihedsrettigheder fra 1950, artikel 13 i den amerikanske konvention om menneskerettigheder fra 1969 og artikel 9 i det afrikanske charter om menneskers og folks rettigheder,

- der henviser til aftalen om ændring af partnerskabsaftalen mellem medlemmerne af gruppen af stater i Afrika, Vestindien og Stillehavet på den ene side og Det Europæiske Fællesskab og medlemsstaterne på den anden side, undertegnet i Cotonou den 23. juni 2000 [3], der trådte i kraft den 1. april 2003, særlig artikel 43, der omhandler informations- og kommunikationsteknologier og informationssamfundet,

- der henviser til Den Blandede Parlamentariske Forsamling AVS-EU's beslutning om udviklingen i forbindelse med folkeskoleundervisning for alle og ligestilling mellem mænd og kvinder i AVS-landene inden for rammerne af millenniumudviklingsmålene [4], som Den Blandede Parlamentariske Forsamling AVS-EU vedtog den 21. april 2005 i Bamako,

- der henviser til sin beslutning af 12. juni 2001 om informations- og kommunikationsteknologien (IKT) og udviklingslandene [5],

- der henviser til den "principerklæring" og den "handlingsplan", der blev vedtaget på verdenstopmødet om informationssamfundet (WSIS) i Genève den 12. december 2003,

- der henviser til Dakar-erklæringen om fremme af AVS-landenes kulturer og kulturindustrier, underskrevet af AVS-landenes kulturministre den 20. juni 2003,

- der henviser til "Tunis-forpligtelse", som WSIS vedtog den 18. november 2005,

- der henviser til forretningsordenens artikel 45,

- der henviser til betænkning fra Udviklingsudvalget og udtalelse fra Kultur- og Uddannelsesudvalget (A6-0264/2006),

A. der henviser til, at mediernes primære rolle er at udbrede information, en proces gennem hvilken de effektivt informerer borgerne om nyheder, politikker og regeringers aktiviteter,

B. der henviser til, at medierne er det bærende element for offentlig deltagelse i beslutningsprocessen,

C. der henviser til, at medierne har en særlig vigtig rolle at spille i forbindelse med bevidsthedsskabelse og videregivelse af informationer,

D. der henviser til, at medierne kan fremme et lands udvikling, fordi IKT kan indvirke på menneskers livskvalitet; der henviser til, at medierne kan have positiv indvirkning på menneskers mentalitet, kultur og det socio-politiske apparat, og at skabelsen af medborgerånd og politisk bevidsthed kunne føre til mere repræsentativ styring,

E. der henviser til, at forbedring af informationsstrømme og kommunikationstjenester er en nødvendig forudsætning for at kunne udrydde fattigdom, og at ytringsfrihed, herunder adgang til information og en fri presse, er en grundlæggende menneskerettighed, der gør det muligt for mennesker at hævde deres ret til sundhed, et rent miljø og effektiv gennemførelse af fattigdomsbekæmpelsesstrategier,

F. der henviser til, at informationsblokering eller upassende kommunikationsstrategier fra regeringers og mellemstatslige myndigheders side kan føre til mistillid, vildledning og misinformation,

G. der henviser til, at 63 journalister blev dræbt i 2005, og at 27 journalister og 12 mediemedarbejdere indtil videre er blevet dræbt i 2006, mens 135 fortsat sidder fængslet ifølge fagorganisationers statistikker,

H. der henviser til, at radio og fjernsyn er vigtige informationsredskaber, der er langt mere udbredte i udviklingslandene, end telefoner eller internettet og langt mere effektive end aviser,

I. der henviser til, at radio i landdistrikter er et grundlæggende redskab for udbredelse af landbrugsinformation og landbrugsudvikling,

J. der henviser til, at et veloplyst og uafhængigt civilsamfund (ikke-statslige organisationer (ngo'er), faglige sammenslutninger, uafhængige medier, forskningsinstitutioner m.m.) kan spille en afgørende rolle med hensyn til at bryde den onde cirkel af vold og korruption ved at tilskynde til en åben debat og kræve mere demokratisk kontrol,

K. der henviser til, at en fri presse er en grundlæggende forudsætning for udvikling og bevarelse af en gennemsigtig og ærlig regering, holdbar økonomisk vækst og fremskridt i den sociale og politiske udvikling og stabilitet,

L. der henviser til, at over 20 lande i Afrika kun har én avis (mens der i 2004 var 1456 dagblade i de 25 medlemsstater), hvilket ikke er overraskende i betragtning af den høje analfabetisme,

M. der henviser til, at radioen er den mest velegnede kommunikationsteknologi i regioner, hvor analfabetisme er udbredt, fordi den er tilgængelig for flertallet af befolkningen, især i befolkningen i landbosamfund, hvor folk har svært ved at hævde deres borgerlige rettigheder, og for kvinder og unge,

N. der henviser til, at under 30 % af de udsendte tv-programmer i udviklingslandene er egne produktioner, og at investeringsniveauet på området for fjernsynskommunikation er yderst lavt,

O. der henviser til, at biograferne har tiltrukket et stort publikum i udviklingslandene i de senere år,

P. der henviser til, at IKT på mange måder kan bruges til understøttelse af uddannelse i udviklingslandene og som en vej ud af isolation (især takket være satellitforbindelser), mens mere traditionel IKT (radio og fjernsyn) har vist sig meget effektivt til fjernuddannelse til konkurrencedygtige priser,

Q. der henviser til, at overgangen til computer i væsentlig grad har forbedret journalisternes arbejde, og at netforbindelse mellem computere i forskellige afdelinger har sparet en betragtelig mængde tid; der henviser til, at internetforbindelse også letter journalisternes arbejde og gør dem i stand til såvel at trække på flere forskellige kilder og supplerende information som at rapportere fra marken,

1. anerkender mediernes vigtige rolle for gennemsigtigheden i regeringsførelsen, ansvarligheden og offentlighedens kontrol med de magthavende beslutningstagere, fordi de påviser mislykket politik, fejl og forsømmelser hos tjenestemænd, korruption i retsvæsenet og skandaler i erhvervslivet;

2. opfordrer Den Europæiske Union (EU), medlemsstaterne, tiltrædelseslandene og AVS-landene til at inddrage civilsamfundets organisationer, herunder private virksomheder, især medierne, i bestræbelserne på at opnå deres udviklingsmål;

3. anser det for vigtigt yderligere at forbedre dialogen og høringen mellem lokale ikke-statslige aktører og nationale myndigheder i udviklingslandene på afgørende områder, såsom medierne, for at styrke de offentlige institutioners kapacitet, ansvarlighed og gennemsigtighed og øge den offentlige sektors effektivitet, hvad angår anvendelse af principperne om respekt for menneskerettigheder og god regeringsførelse, og i kampen mod korruption;

4. bekræfter betydningen af at sikre en mere systematisk integrering af udtryks- og kommunikationsfrihed i udviklingsagendaens strategier og finansieringspolitikker;

5. understreger mediernes betydning med hensyn til at skabe respekt for kulturel mangfoldighed og fremme den nationale og internationale kulturelle udvikling;

6. forlanger, at mediernes rolle ikke begrænses til traditionelle modeller, men at alternative medier og uformelle kommunikationsnet styrkes og medtages i alle planer om udvikling af infrastruktur;

7. opfordrer Kommissionen til at lægge større vægt på og støtte programmer på medieområdet, hvilket vil bidrage til at:

- forbedre adgangen til information for særlige grupper i samfundet, såsom kvinder, unge, mindretal, internt fordrevne og handicappede,

- udvikle pluralismen i medierne,

- uddanne journalister til radio og trykte medier,

- uddanne journalister i udviklingslandene i samarbejde med FN-organisationer såsom UNICEF og UNESCO og internationale journalistforbund såsom Det Internationale Journalistforbund og BBC World Service Trust,

- udvikle offentlige informationskampagner for at øge bevidstheden hos klart definerede målgrupper,

- øge effektiviteten af humanitær bistand;

8. mener, at finansieringsprogrammer med et mandat for udvikling bør omfatte en mere systematisk integration af ikke-statslige medier;

9. slår til lyd for, at kvinder skal have effektiv adgang til medierne med henblik på at øge deres deltagelse i produktionen og deres bidrag til den økonomiske udvikling;

10. understreger betydningen af at betragte unge som omdrejningspunktet for lettelse og tilrettelæggelse af informations- og kommunikationsmodeller i udviklingslandene;

11. bifalder og støtter begivenheder såsom:

- de europæiske udviklingsdage, arrangeret af Kommissionen som et redskab til yderligere at bevidstgøre offentligheden og øge synligheden med henblik på bedre brug af udviklingsbistanden,

- World Congress Communication for Development tilrettelagt af Verdensbanken, som skal afholdes i Rom den 25.- 27. oktober 2006,

- Lorenzo Natali-prisen, med hvilken Kommissionen agter at støtte journalister fra den trykte presse, der har været udsat for grov diskrimination, når de skulle berette om menneskerettigheder og demokrati i udviklingslandene,

- undersøgelsesbesøg af journalister i samarbejde med EU's højtstående repræsentant for den fælles udenrigs-og sikkerhedspolitik (FUSP), Javier Solana, til regioner, hvor missioner i forbindelse med FUSP finder sted (Vestbalkan, Ukraine, Moldova osv.) og besøg af journalister med henblik på overværelse af valg (f.eks. i Congo);

12. støtter enhver regeringspolitik, der yder støtte til offentlige radioprogrammer, kommerciel radio, lokalradio og radio i landdistrikter, eftersom den i vid udstrækning betragtes som det bedst egnede og mest omkostningseffektive redskab for udbredelse af information og kommunikation på udviklingsområdet;

13. appellerer til Kommissionen om, når der opstår konfliktsituationer, at være mere opmærksom på de uafhængige medier samt øge den mest direkte mulige finansielle støtte til disse medier;

14. understreger mediernes rolle i uddannelsen af mennesker i udviklingslandene, især hvad angår sundhedspleje (seksuel og reproduktiv sundhed, malaria etc.), beskæftigelse, landbrug, handel og miljømæssig bæredygtighed, såsom den rolle, BBC World Service Trust spillede, for anvendelsen af information til at fremme udvikling;

15. forstår problemet med "personfiksering" af nyheder, der kan manipulere både publikum i udviklingslandene og det vestlige publikum, og tilskynder de organisationer, der tilbyder uddannelse af journalister, til at lægge særlig stor vægt på opnåelse af en minimumsløn for personer, der arbejder i medierne, hvilket vil gøre dem mindre sårbare over for korruption;

16. er klar over, at de uafhængige og professionelle medier spiller en væsentlig rolle med henblik på at udbrede kundskaber og lade marginaliserede mennesker komme til orde ved at udvikle en kultur med en kritisk holdning, hvor folk er mindre tilbageholdende med at sætte spørgsmålstegn ved regeringens handlinger;

17. støtter ngo'er og stiftelser, som investerer i uddannelse af journalister i udviklingslande, og som forbedrer arbejdsvilkårene for mediefolk, således at disse har en reel chance for at arbejde sikkert og uafhængigt;

18. understreger betydningen af at styrke den sociale og undervisningsmæssige infrastruktur ved investering i bedre skolebøger og støtte til medieprogrammer, som også tilbyder programmer med undervisningsindhold;

19. understøtter mediernes rolle i fredsprocessen og post-konflikt-situationer, idet de bidrager til at informere offentligheden om fredsaftaler og deres virkninger og således letter offentlighedens deltagelse;

20. understreger mediernes afgørende rolle med henblik på at fremme beskyttelsen af menneskerettighederne i udviklingslandene samt at skabe øget bevidsthed i de vestlige lande og forøge deres bidrag til humanitær bistand;

21. opfordrer regeringer og offentlige myndigheder i hele verden til især at sætte en stopper for den praksis at tillade straffrihed i forbindelse med vold mod journalister ved at opspore og straffe dem, der er ansvarlige for angreb på mediefolk, og ved at træffe de nødvendige forholdsregler, som gør det muligt for journalister fortsat at forsyne borgerne med vigtig viden og objektiv information, som hidrører fra en fri og uafhængig presse.

22. pålægger sin formand at sende denne beslutning til Rådet, Kommissionen, medlemsstaternes og de tiltrædende landes regeringer og parlamenter, AVS-EU-Ministerrådet, De Forenede Nationers generalsekretær og præsidenten for Verdensbanken.

[1] EFT C 64 af 28.2.2001, s. 49.

[2] EFT C 78 af 2.4.2002, s. 64.

[3] EFT L 317 af 15.12.2000, s. 3. Senest ændret ved aftale om ændring af partnerskabsaftalen (EUT L 209 af 11.8.2005, s. 27).

[4] EUT C 272 af 3.11.2005, s. 17.

[5] EFT C 53 E af 28.2.2002, s. 121.

--------------------------------------------------